Eksote selvittää parhaillaan laboratoriotoimintojen myyntiä yksityiselle yhtiölle, vaikka suunnitelmat HUSin kanssa olivat jo pitkällä.

Yksityiset toimijat ja HUS kilpailevat nyt siitä, kuka saa vastata jatkossa Etelä-Karjalan laboratoriopalveluista.

Eksotelle kilpailu on eduksi, sillä se yrittää saada HUSilta rahakkaamman sopimuksen.

HUS pelkää, että yksityinen toimija heikentäisi hoitoketjua ja yhteistyötä.

Talousvaikeuksissa oleva Eksote haluaa ulkoistaa tai myydä laboratoriotoimintonsa. Opa Latvala/Eksote

​Moni kunta on päättänyt ulkoistaa ison osan sosiaali- ja terveyspalveluistaan siinä pelossa, että palvelut karkaavat omalta alueelta. Sote- ja maakuntauudistusten kaatumisen jälkeen on herännyt pohdintaa siitä, alkaako kunnissa ulkoistusralli, kun isompia hartioita ei olekaan tulossa maakuntien muodossa. Soten mallioppilaana pidetyssä Etelä-Karjalan Eksotessa on käynnissä erikoiset ulkoistusneuvottelut, joissa kovaa peliä pelaavat niin yksityiset kuin julkisetkin toimijat.

Eksote järjestää sote-palvelut alueen kuntien puolesta. Kehuttu järjestely on parantanut hoidon saatavuutta ja tuonut säästöjä.

Nyt mallioppilas on kuitenkin ajautunut talousvaikeuksiin. Eksoten hallituksen keskiviikkona vahvistama tilinpäätös on karua luettavaa: kunnille katettava alijäämä on 10 miljoonaa euroa.

Eksote pyrkii saamaan helpotusta talousahdinkoon poikkeuksellisin keinoin. Helmikuun lopusta alkaen Eksote on käynyt neuvotteluja laboratoriotoimintojen myynnistä Synlabille. Synlab on saksalainen diagnostiikkakonserni, jonka pääomistaja on brittiläinen pääomasijoittaja Cinven.

Synlab Finland Oy:n omistajuus kulkee viiden yrityksen kautta Ephios Luxembourg Sarl osake-enemmistölle. Luxemburg on tunnettu siitä, että se tarjoaa monenlaisia veroetuja yrityksille ja sijoittajille.

Eksote ja Synlab ovat tehneet laboratoriopalveluiden myynnin edellytysten selvittämisestä aie- ja salassapitosopimukset. Hiljattain kuvioon on ilmaantunut toinenkin yhtiö, joka on tehnyt tarjouksen Eksoten laboratoriotoiminnan ostamisesta. Eksote ei kuitenkaan kerro, mikä yhtiö on kyseessä.

HUSkin haluaa

Helsingin ja Uudenmaan sairaanhoitopiiri (HUS) ei ole innoissaan yksityisten toimijoiden ostotarjouksista, sillä myös se haluaa tuottaa Eksoten laboratoriopalvelut. Eksote ja HUS ovat selvittäneet ja neuvotelleet yhteistyön syventämisestä laboratoriopalveluiden osalta jo vuodesta 2015 alkaen. Muutos kuvioihin tuli viime marraskuussa, jolloin Eksoten alijäämä paljastui.

– Olimme jo kuvantamisen ja laboratoriopalveluiden osalta aika pitkälle keskustelleet, mutta sitten Eksotelle iski akuutti kassakriisi, jota nyt sitten yritetään paikata. Tässä kyse on pitkälti siitä, haluavatko Eksoten poliittiset päättäjät sinne jonkun ulkomaisen pääomarahaston omistaman toimijan vai luotetaanko yliopistosairaalayhteistyöhön, sanoo HUSin hallintoylilääkäri Lasse Lehtonen.

HUSin tarjoamassa mallissa se ottaisi hoitaakseen Eksoten diagnostiset palvelut sekä kuvantamis- ja laboratoriopalvelut. Malli toisi Lehtosen mukaan noin kahden prosentin kustannussäästön vuositasolla Eksoten erikoissairaanhoitoon.

Kuntapäättäjät vaativat Eksoten esittävän keinon, jolla se aikoo suuren alijäämän tilkitä. HUSin esittämä malli toisi säästöjä hitaammin, kun taas laboratoriotoimintojen myynnin kautta kassaan saataisiin nopeasti paikkausta.

HUSLAB haluaisi Eksoten laboratoriotoiminnot tuotettavakseen. HUS on luvannut varmistaa ja vahvistaa Eksoten asemaa, jos se pääsee tuottajaksi. Jenni Gästgivar

Kiinnostus muutti asetelmaa

Iltalehden tietojen mukaan Eksote haluaa HUSilta tuntuvan, miljoonien eurojen vastaantulon, jotta he luopuisivat suunnitelmistaan Synlabin kanssa. Yksityisten toimijoiden mukaan ottamisella tarjouskilpaan halutaan luoda painetta HUSille.

Eksoten hallituksen puheenjohtajan Marja-Liisa Vesterisen (sd) mukaan yksityiset toimijat tulivat mukaan tarjouskilpailuun, kun tuli ilmi, että kiinnostusta olisi. Iso alijäämä ei hänestä ollut syynä sille, että Eksote lähti selvittämään laboratoriotoimintojen myyntiä Synlabille.

– Kuulimme, että muihinkin sairaanhoitopiireihin oli tullut tarjouksia muiltakin kuin HUSilta ja sitä kautta tiesimme, että muutkin tahot ovat kiinnostuneita näistä laboratoriotoiminnoista, Vesterinen kertoo.

Esimerkiksi Päijät-Hämeen hyvinvointikuntayhtymä myi viime vuoden lopussa laboratoriotoiminnot Fimlab Laboratoriot Oy:lle. Vesterinen ei halua muutoin asiaa kommentoida, koska neuvottelut eri toimijoiden kanssa ovat kesken.

”Varmasti tuoneet esiin”

Eksoten hallintojohtaja Keijo Siiskonen huomauttaa, että HUSLABin lähtökohta neuvotteluissa on ollut, että he maksavat käyttöomaisuudesta tasearvon eli liiketoiminnan siirtämisestä ei makseta korvauksia.

– Siinä vaiheessa kun meille tuli tietoa, että esimerkiksi Päijät-Häme oli myynyt laboratoriotoimintonsa Fimlab Oy:lle ja saanut siitä liiketoiminnasta ihan kohtuullisen korvauksen, tämän taloustilanteen takia lähdettiin miettimään tätä vaihtoehtoa. Ja siinä yhteydessä HUSLAB ilmoitti, että he eivät tule maksamaan mitään korvausta heille siirrettävästä liiketoiminnasta, Siiskonen kertaa.

Siiskonen ei itse ole ollut mukana neuvotteluissa, eikä siten esittänyt HUSille vaatimuksia.

– Mutta on varmaan totta, että kun HUSLABin kanssa on keskusteltu, on todettu, että Eksoteen on ollut yhteydessä toinen taho, joka on valmis maksamaan liiketoiminnasta korvauksen. Voisin kuvitella, että poliittisille päättäjille on aika hurja päätös se, että verovaroin ylläpidetty ja kehitetty liiketoiminta, jonka ostamisesta on tehty selkeä tarjous, luovutettaisiin toiselle julkiselle toimijalle vastikkeetta. Varmasti meidän puolelta ihmiset, ketkä ovat olleet HUSLABiin yhteydessä, ovat tuoneet tämän näkökohdan esiin, Siiskonen toteaa.

Eksoten hallintojohtaja Keijo Siiskonen toteaa, että Eksoten on sekä saatava alijäämä paikattua että tehtävä rakenteellisia muutoksia. Opa Latvala/Eksote

Ei huutokauppaan

Lehtonen korostaa, ettei HUS julkisena toimijana lähde mihinkään huutokauppaan, vaan toivoo, että heidän tarjoamansa kokonaisratkaisu voittaisi.

– Kun olemme julkisen puolen toimija, emmekä mikään riskisijoittaja, meillä on toisenlainen lähestymistapa tähän kuvioon. Me pyrimme laboratoriodiagnostiikalla ja kuvantamisella tukemaan terveyden tuottamista, yksityinen toimija yrittää ensisijaisesti tehdä taloudellista tulosta. Se heijastuu toimintakulttuuriin. Julkisen toimijan intressissähän on välttää turhia tutkimuksia, kun taas yksityisen toimijan kannalta kaikki tutkimukset, mitä tehdään, tuottavat tuloa, Lehtonen toteaa.

Huolimatta siitä, kenelle Eksote ulkoistaa tai myy laboratoriopalvelunsa, jatkossakin potilaat ohjataan lukuisiin vaativiin toimenpiteisiin HUSiin. Lehtonen on huolissaan siitä, miten käy potilaiden hoitoketjun, mikäli laboratoriotoiminnot myydään yksityiselle toimijalle. Tietojärjestelmät eivät ole yhtenäiset, Lehtonen huomauttaa.

– Kyllä siellä todennäköisesti jouduttaisiin joitain tutkimuksia toistamaan, menetelmissä ja viitearvoissa voi olla eroja. Kyllä meillä tietysti nytkin tulee yksityisiltä toimijoilta potilaita ja niistä tilanteista selvitään, mutta kyllä se tahtoo tehdä monimutkaisuutta ja lisäkustannuksia siihen hoitoketjuun, Lehtonen sanoo.

”Ei jäätäisi juoksuhautoihin”

Synlab Suomen johtava ylilääkäri Sakari Jokiranta ihmettelee HUSin esille tuomia huolia.

– Synlabin omistama Yhtyneet Medix Laboratoriot on toimittanut HUSiin potilaiden analytiikkaa jo kymmeniä vuosia, siinä mielessä ei ole nähtävissä, että Synlabilla olisi minkäänlaisia pulmia tuottaa sellaista analytiikkaa, joka kelpaa HUS:n lääkäreille, Jokiranta sanoo.

Jokirannan mukaan ei ole myöskään ongelma tuottaa tietojärjestelmää, jonka kautta saataisiin vaativien erikoissairaanhoidon potilaiden laboratoriotuloksia HUSin lääkäreiden tietoon.

Synlabilla on jo nykyisin yhteistyötä Suomessa julkisen ja yksityisen sektorin terveydenhuollon toimijoiden kanssa, mutta kokonaisen sairaanhoitopiirin laboratoriotoimintojen ostaminen olisi mittaluokaltaan poikkeuksellinen.

– Rakenteena tämä on uusi Suomessa, mutta ulkomailla, muun muassa Ruotsissa, tällaista ulkoistamista on tehty jo kymmeniä vuosia. Tämä on meille periaatteellisestakin syystä tärkeää, että Suomessa ei jäätäisi sellaisiin juoksuhautoihin tai asetelmiin, ettei julkisen terveydenhuollon liitännäispalveluita pystyttäisi hoitamaan yksityisesti yhtä hyvin kuin julkisestikin, Jokiranta toteaa.

Myöskään Eksoten Siiskonen ei ole huolissaan siitä, että laboratoriotoimintojen myyminen Synlabille aiheuttaisi tuplatyötä tai tiedonkulun ongelmia.

HUS näkee laboratoriotoimintojen myymisessä yksityiselle toimijalle riskejä, joita Eksote ja Synlab eivät näe. OPA LATVALA/EKSOTE

Mallioppilaskaan ei pysty ihmeisiin

Siiskonen muistuttaa, että kuntapäättäjät vaativat Eksotelta alijäämän korjaamisen lisäksi rakenteellisia ratkaisuja, sillä Etelä-Karjalan väestö kutistuu ja vanhenee vauhdilla. Sote-palvelujen tarve kasvaa samalla, kun niitä rahoittavia veronmaksajia on vähemmän.

Tämä on osaltaan taustalla siinä, että sote-palveluiden mallioppilas on ajautunut talousongelmiin. Viime vuoden budjetissa yllättävä menoerä oli keskittämisasetuksesta aiheutuneet HUSilta tehdyt leikkausostot, jotka nousivat 22 prosenttia. Keskittämisasetuksen myötä tiettyjä vaativia toimenpiteitä ja leikkauksia saa tehdä enää yliopistollisissa sairaaloissa tai vastaavantasoisissa sairaaloissa.

Siiskonen huomauttaa, että palveluiden saatavuus ja kustannustehokkuus palveluiden tuottamisessa ovat edelleen Eksotessa valtakunnallisesti vertailtuna hyvällä tasolla.

– Integraatio, mikä täällä on toteutettu, on hillinnyt kustannustenkasvua, mutta ihmeisiin ei voi pystyä.

Siiskosen mukaan Eksote ei selvitä laboratoriotoimintojen myyntiä Synlabille vain kaupasta maksettavan korvauksen vuoksi.

– Tällainen kansainvälinen laboratoriopalveluita tuottava yritys olisi ehkä teknologisesti kehityksen kärjessä ja voisivat tuoda meille uusia ratkaisuja, joissa voidaan hyödyntää digitalisaatiota ja innovaatioita. Toisaalta on HUSLABkin lähtenyt ennakkoluulottomasti kehittämään, Siiskonen pohtii.

Eksoten hallituksen on tarkoitus päättää huhti-toukokuun aikana, kenelle se aikoo laboratoriotoimintonsa ulkoistaa tai myydä. Siiskosen mukaan Eksoten laboratorion säilyminen täysin itsenäisenä on epätodennäköinen vaihtoehto.